**МОТИВИ ЗА РАЗРАБОТВАНЕ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА №2/2014 Г. ЗА КЛАСИФИКАЦИЯ НА ОТПАДЪЦИТЕ**

**I. Причини, които налагат разработването на Наредба за изменение и допълнение (НИД) на Наредба № 2/2014 г. за класификация на отпадъците:**

В изпълнение на Решение на МС № 704 от 5.10.2018 г. за приемане на мерки за трансформация на административното обслужване, са приети мерки за привеждане на административните услуги в съответствие със Закона за електронно управление. Влизането в сила от 01.01.2021 г. на разпоредбата на чл. 48, ал. 8 от Закона за управление на отпадъците (ЗУО), налага воденето на отчетност и предоставянето на информация да се извършва само чрез Национална информационна система „Отпадъци“ (НИСО).

Във връзка с това, услугите за физически и юридически лица, предоставяни от РИОСВ и ИАОС ще бъдат извършвани в електронна среда и съответно, подаването на документи и утвърждаването на работни листа, ще се извършва единствено чрез НИСО.

**II. Цели, които се поставят:**

Въвеждането в експлоатация, съгласно чл. 48, ал. 8 от ЗУО на НИСО е в съответствие с изискванията на Закона за електронно управление, Наредба за общите изисквания към информационните системи, регистрите и електронните административни услуги и Наредбата за минималните изисквания за мрежова и информационна сигурност.

Целта на НИД на Наредба № 2/2014 г. за класификация на отпадъците е да отпадне възможността за подаване на документи и утвърждаване на работни листа и на хартиен носител и извършването на тези дейности да става само по електронен път, чрез НИСО.

**III. Финансови и други средства, необходими за прилагането на новата уредба:**

Предложеният проект на наредба няма да доведе до пряко или косвено въздействие върху държавния бюджет, тъй като за прилагане на наредбата не се изисква използването на средства от държавния бюджет.

За изпълнение на изискванията на наредбата не се налага разходване на допълнителни финансови средства от задължените субекти.

**ІV. Очаквани резултати от прилагането на НИД на Наредба № 2/2014 г. за класификация на отпадъците:**

С НИД на Наредба № 2/2014 г. за класификация на отпадъците, ще отпадне възможността за подаване на документи и утвърждаване на работни листа да се извършва и на хартиен носител. Всички задължени лица по ЗУО ще извършват тези дейности само чрез НИСО.

Ще се подобри контролът от страна на регулаторните органи и ще се намали административната тежест на задължените лица.

**V. Анализ на съответствието с правото на Европейския съюз:**

Не се налага да бъде изготвена справка за съответствие с европейското право, тъй като предлаганото изменение не въвежда в българското законодателство изисквания на европейското право.